Title: ข้อบัญญัติองค์การบริหารส่วนตำบลดอนแก้ว เรื่อง ให้ลดหย่อนไม่ต้องเสียภาษีบำรุงท้องที่ ในเขตองค์การบริหารส่วนตำบลดอนแก้ว พ.ศ. 2552

ข้อบัญญัติองค์การบริหารส่วนตำบลดอนแก้ว

ข้อบัญญัติองค์การบริหารส่วนตำบลดอนแก้ว
เรื่อง
ให้ลดหย่อนไม่ต้องเสียภาษีบำรุงท้องที่
ในเขตองค์การบริหารส่วนตำบลดอนแก้ว
พ.ศ.
๒๕๕๒[๑]

โดยที่เป็นการสมควรออกข้อบัญญัติองค์การบริหารส่วนตำบลดอนแก้ว
ว่าด้วยการลดหย่อนไม่ต้องเสียภาษีบำรุงท้องที่ในเขตองค์การบริหารส่วนตำบลดอนแก้ว

อาศัยอำนาจตามความในมาตรา ๗๑
แห่งพระราชบัญญัติสภาตำบลและองค์การบริหารส่วนตำบล พ.ศ. ๒๕๓๗ แก้ไขเพิ่มเติมโดย
(ฉบับที่ ๕) พ.ศ. ๒๕๔๖ และมาตรา ๒๒ (๑) แห่งพระราชบัญญัติภาษีบำรุงท้องที่ พ.ศ.
๒๕๐๘ ซึ่งแก้ไขเพิ่มเติมโดยพระราชบัญญัติภาษีบำรุงท้องที่ (ฉบับที่ ๓) พ.ศ. ๒๕๔๓
องค์การบริหารส่วนตำบลดอนแก้ว
โดยได้รับความเห็นชอบจากสภาองค์การบริหารส่วนตำบลดอนแก้ว และนายอำเภอสารภี
จึงตราข้อบัญญัติองค์การบริหารส่วนตำบลขึ้นไว้ ดังต่อไปนี้

ข้อ ๑  ข้อบัญญัตินี้เรียกว่า ข้อบัญญัติองค์การบริหารส่วนตำบลดอนแก้ว
เรื่อง ให้ลดหย่อนไม่ต้องเสียภาษีบำรุงท้องที่ ในเขตองค์การบริหารส่วนตำบลดอนแก้ว
พ.ศ. ๒๕๕๒

ข้อ ๒  ข้อบัญญัตินี้
ให้ใช้บังคับในเขตองค์การบริหารส่วนตำบลดอนแก้ว เมื่อพ้นกำหนดเจ็ดวัน
นับแต่วันที่ได้ประกาศไว้โดยเปิดเผย ณ ที่ทำการองค์การบริหารส่วนตำบลดอนแก้ว

ข้อ ๓  บรรดาข้อบัญญัติ ระเบียบ
และคำสั่งอื่นใดในส่วนที่ได้ตราไว้แล้วในข้อบัญญัตินี้หรือซึ่งขัดหรือแย้งกับข้อบัญญัตินี้
ให้ใช้ข้อบัญญัตินี้แทน

ข้อ ๔  ในข้อบัญญัตินี้
ที่ดิน หมายความว่า
พื้นที่ดินและให้หมายความรวมถึงพื้นที่ที่เป็นภูเขาหรือที่มีแม่น้ำด้วย
เจ้าของที่ดิน หมายความว่า
บุคคลหรือคณะบุคคลไม่ว่าจะเป็นบุคคลธรรมดาหรือนิติบุคคล ซึ่งมีกรรมสิทธิ์ในที่ดิน
หรือครอบครองอยู่ในที่ดินไม่เป็นกรรมสิทธิ์ของเอกชน
เจ้าพนักงานประเมิน หมายความว่า
บุคคลที่ได้รับแต่งตั้งจากนายกองค์การบริหารส่วนตำบลดอนแก้ว

ข้อ ๕  บุคคลธรรมดารายหนึ่งรายใดหรือหลายคน
ซึ่งเป็นเจ้าของที่ดินแปลงเดียวหรือหลายแปลงในเขตองค์การบริหารส่วนตำบลดอนแก้ว
และใช้ที่ดินนั้นเป็นที่อยู่อาศัยของตน เป็นที่เลี้ยงสัตว์ของตน
หรือประกอบกสิกรรมของตน ให้ลดหย่อนไม่ต้องเสียภาษีบำรุงท้องที่จำนวนสามไร่
การลดหย่อนไม่ต้องเสียภาษี ตามวรรคหนึ่ง
เจ้าของที่ดินรายหนึ่งหรือหลายรายร่วมกันมีสิทธิได้รับการลดหย่อนตามข้อบัญญัตินี้
สำหรับที่ดินแปลงเดียวหรือหลายแปลงเพียงคราวเดียว

ข้อ ๖  กรณีที่ดินมีสิ่งปลูกสร้าง
และใช้สิ่งปลูกสร้างเป็นสถานการค้าหรือให้เช่า ไม่ได้รับการลดหย่อนสำหรับของส่วนที่ดินที่มีสิ่งปลูกสร้างที่ใช้เป็นสถานการค้าหรือให้เช่านั้น

ข้อ ๗  ให้นายกองค์การบริหารส่วนตำบลดอนแก้วเป็นผู้รักษาการให้เป็นไปตามข้อบัญญัตินี้
และมีอำนาจออกระเบียบ ประกาศ หรือคำสั่ง เพื่อปฏิบัติให้เป็นไปตามข้อบัญญัตินี้

ประกาศ
ณ วันที่ ๑๒ มีนาคม พ.ศ. ๒๕๕๒
ศรีพรรณ์
 เขียวทอง
นายกองค์การบริหารส่วนตำบลดอนแก้ว

ปริยานุช/ผู้จัดทำ
๘
ตุลาคม ๒๕๕๒

นันท์นภัสร์/ตรวจ
๑๘
ตุลาคม ๒๕๕๒

[๑]
ราชกิจจานุเบกษา เล่ม ๑๒๖/ตอนที่ ๑๑๓ ง/หน้า ๑๕๓/๑ ตุลาคม ๒๕๕๒